પણ ના.. આ સ્વપ્ન નહોતું… એની સ્વપ્નપરી ખરેખર જ મેઘના જીવનમાં સો સો સૂર્ય એકસાથે ઉગ્યા હોય એવી ક્ષણો લઈને એની સામે ઉભી હતી. જીવનના કેન્દ્રબિંદુ સમી આ છોકરી, ના હવે તો સ્ત્રી.. મેઘને ગાડીની બ્રેક મારવાની જરૂર જ ન પડી.. એના પગ કોઈ અંતઃસ્ફૂરણાથી જ ગાડીની બ્રેક તરફ વળી ગયા. તમન્ના જ્યાં ઉભી હતી ત્યાં પાર્ક કરી ગાડીને અઢેલીને તમન્નાની સામે ઉભો રહ્યો. વરસતા વરસાદમાં.. કેટલાં વર્ષો પછી એ પલળી રહ્યો હતો! બંને વરસાદમાં!